## TRAM d’Alacant oferix des del 9 de setembre un servici d’autobús entre Altea i Calp amb motiu de les obres dels viaductes d’Algar i Mascarat

*** FGV ha establit les parades del servici substitutori al costat de les cinc estacions afectades en este tram de la línia 9 (Benidorm-Dénia)
* Els usuaris poden obtindre més informació en estacions i parades, el telèfon gratuït 900 72 04 72, en la pàgina web de TRAM d’Alacant i en l’app oficial**

Ferrocarrils de la Generalitat Valenciana (FGV) oferix a partir del dilluns 9 de setembre un servici substitutori d’autobús entre les estacions d’Altea i Calp de la línia 9 del TRAM d’Alacant (Benidorm-Dénia), a conseqüència de les obres en execució dels nous viaductes d’Algar i Mascarat.

Des de l’inici del servici, el transport alternatiu d’autobús farà les cinc parades d’Altea, Garganes, Cap Negret, Olla Altea i Calp. Les parades s’han instal·lat al costat de les cinc estacions afectades en este tram.

Esta interrupció del servici ferroviari és una continuació del que ha afectat el tram Olla Altea-Calp, i que es va establir a conseqüència de les obres d’emergència que s’han efectuat, en els últims mesos, per a fer front a l’efecte de l’incendi ocorregut el passat mes de gener en la zona del Mascarat, per la qual discorre esta línia.

A partir d’octubre, s’ampliarà el tall ferroviari fins a Teulada i, en una última fase, abans de la finalització de les obres en desembre, la modificació del servici afectarà el tram Garganes-Calp.

FGV recorda a tots els usuaris que poden obtindre més informació en el telèfon d’informació 900 72 04 72, en la pàgina web de [TRAM d’Alacant](http://www.tramalicante.es) i en l’app oficial de TRAM d’Alacant.

**Obres en els viaductes d’Algar i Mascarat**

Les obres dels nous viaductes ferroviaris de Mascarat i Algar de la línia 9, situats en el terme municipal d’Altea, compten amb un pressupost conjunt que supera els 16 milions d’euros i compten amb finançament de fons europeus.

FGV ha fet coincidir estes actuacions per a completar així, abans de finals d’any, el procés de modernització de la línia 9 que unix Benidorm i Dénia.

Una vegada finalitzades les obres de renovació dels viaductes d’Algar i Mascarat, les modernes unitats de propulsió dièsel-elèctrica sèrie 5000 podran circular per tota la línia 9 del TRAM d’Alacant (Benidorm-Dénia), i evitar així als viatgers el transbord que actualment es fa a Calp.

**Obres d’emergència**

Les obres d’emergència han permés esmenar les deficiències ocasionades en la infraestructura ferroviària i el seu entorn per l’incendi forestal del passat 6 de gener. Des del mes d’abril passat s’ha actuat per a mitigar possibles riscos geològics; la reconstrucció d’un terraplé i infraestructures de drenatge, i la reducció de l’erosió en talussos i vessants pròxims al traçat de la via.

Les actuacions s’han efectuat al llarg de prop de tres quilòmetres de traçat ferroviari i han comptat amb un pressupost de tres milions d’euros, IVA inclòs.

Fecha: 06/09/2024